Kibar 100: A Zezi bee Gɛtsemane
A ZEZI ne a tʋm-tʋmdbã sẽn yi roogẽ wã poore, b kẽnga Gɛtsemane tɩɩsã zĩigẽ. B ra zoe n kẽnga be naoor wʋsgo. B sẽn ta wã, a Zezi yeel-b lame tɩ b yals ka n pʋʋs la b ra gũs ye. Yẽ mengã zãaga bilf n tɩ yĩgimd n fõgen a neng tẽng n pʋʋsdẽ.
Wakat a wãn poore, a lebg n waa a tʋm-tʋmdbã nengẽ. Yãmb mii b sẽn da maand bũmb ning bɩ? B ra gõeeme! A Zezi yaool n da yeel-b-la naoor a tãab tõr tɩ b ra gũs ye. A sã n tɩ pʋʋs n lebg n wa fãa, a mikdame tɩ b gõeeme. La naoor a tãab-n-soabã, a Zezi yeel-b-la woto: ‘Yaa bõe tɩ yãmb gõeyã? Mam bɛɛbã na n yõka maam masã.’
Wakat kãng bala, b wʋma neb wʋsg rãamde. B yãa rap sẽn zãad sʋʋs ne kãn la b zãad bugum n watẽ. B sẽn wa n kolgã, nin-yend n yi nebã sʋk n ta a Zezi taoor n mok-a. Yaa a Zida Iskariote. Yãmb pa ne-a fotã zug sɩda? La bõe yĩng t’a Zida ta n mok a Zezi?
A Zezi sok-a lame yaa: ‘Zida, fo zãmbda maam ne mokr la?’ A Zida ra yeela rapã tɩ yaa ned ning yẽ sẽn na n mokã la a Zezi. A Zezi bɛɛbã kolgame n na n yõk-a, la a Pɩɛɛr ra pa rat n sak tɩ b yõk a Zezi faag-faag ye. A wõoga a sʋʋgã n na n kɛ rao ning sẽn da yas a sɛɛgẽ wã. La sʋʋgã ka paam raoã zug ye, yaa a rɩtg tʋbrã la a fiuug-yã. La a Zezi sɩɩsa raoã tʋbr tɩ maage.
Rẽ poore a Zezi yeela a Pɩɛɛr yaa: ‘Sui f sʋʋgã a wʋʋgẽ. Fo ka mi tɩ mam tõe n bõosa m Ba t’a kɩt tɩ malɛgs wʋsg wa sõng maam la?’ Vẽenega, a Zezi ra tõe n pʋʋsa a Ba wã n bõos sõngre. La a Zezi ka maan woto, bala a miime t’a bɛɛbã segd n yõk-a lame masã. Rẽ n so t’a bas tɩ b yõk-a n tall n looge. Bɩ d ges bũmb ning sẽn na n paam a Zezi masã.
Matɩe 26:36-56; Luk 22:39-53; Zã 18:1-12.
Sogsgo
- A Zezi ne a tʋm-tʋmdbã sẽn yi ro-bedrã pʋgẽ wã, yɛ la b kẽng-yã, la bõe la a yeel-b tɩ b maane?
- A Zezi sẽn lebg n wa a tʋm-tʋmdbã nengẽ wã a mikame tɩ b maand bõe, la naoor a wãn la b maan rẽ?
- Ãnd dãmb n wa Gɛtsemane tɩɩsã zĩigẽ, la wala fotã sẽn wilgdã, a Zida Iskariot maana bõe?
- Bõe yĩng la a Zida sẽn mok a Zezi wã, la a Pɩɛɛr maana bõe?
- A Zezi yeela a Pɩɛɛr tɩ bõe, la bõe yĩng t’a Zezi pa kos Wẽnnaam t’a tʋm malɛgs tɩ b wa sõng-a?
Sogsg a taaba
- Karm-y Matɩe 26:36-56.
A Zezi sẽn sagl a karen-biisã to-to wã zãmsda tigingã kãsem dãmbã bõe? (Mat. 20:25-28; 26:40, 41; Gal. 5:17; Ef. 4:29, 31, 32)
A Zezi tagsg yaa bõe ne ned sẽn dɩkd zab-teed n zabd ne a to? (Mat. 26:52; Luk 6:27, 28; Zã 18:36)
- Karm-y Luk 22:39-53.
Malɛkã sẽn wa n keng a Zezi raood Gɛtsemane tɩɩsã zĩigẽ wã wilgdame t’a tẽebã ra boogame bɩ? Wilg-y y leoorã võore. (Luk 22:41-43; Ezai 49:8; Mat. 4:10, 11; Heb. 5:7)
- Karm-y Zã 18:1-12.
Bõe la a Zezi maan sẽn na yɩl t’a bɛɛbã ra maan a karen-biisã bũmbu, la woto zãmsda tõnd bõe? (Zã 10:11, 12; 18:1, 6-9; Heb. 13:6; Zak 2:25)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn